Ծնվել է 1985թ. հուլիսի 21-ին, Լենինականում (այժմ՝ Գյումրի): Սովորել է տեղի Ա.Շիրվանզադեի անվան առաջին վարժարանում, այնուհետև ուսումը շարունակել Կոմիտասի անվան 2-րդ երաժշտական դպրոցի դաշնամուրի և ջութակի բաժիններում, որոնք ավարտել է 1998թ.: Զուգահեռ հաճախել է Գյումրիի Վ.Աճեմյանի անվան պետական դրամատիկական թատրոն` մասնակցելով ներկայացումների, որոնք գլխավորում էին Խորեն Աբրահամյանը և Երվանդ Ղազանչյանը: Հաճախել է Գյումրիի գեղարվեստի կենտրոն` սովորելով երգ, պար, յուղանկարչություն և գորգագործություն: 2001-09թթ սովորել է Երևանի Կոմիտասի անվան պետական կոնսերվատորիայում` Սվետլանա Կոլոսարյանի դասարանում` ավարտելով նաև ասպիրանտուրան: Մենահամերգներով և երգչախմբի հետ միասին հանդես է եկել Հայաստանում, Արցախում, Ավստրիայում, Բրազիլիայում, Ուրուգվայում, Լիբանանում, Արգենտինայում և մի շարք այլ երկրներում: 2013թ. «Գոհար» երգչախումբի և նվագախմբի հետ կատարել է Հայդենի «Նելսոն Մեսսա»-ն: Նույն թվականին Գյումրիում «Անուշ» օպերայի 100-ամյակի առիթով բեմ է բարձրացել որպես Անուշի դերակատար: 2014թ. Լիբանանում ներկայացել է մենահամերգով: Հանդիսացել է նաև Գյումրիի Սբ. Աստվածածին եկեղեցու մեներգչուհի, եղել է «Գոհար» երգչախմբի անդամ և դասավանդել Խ.Ավետիսյանի անվան երաժշտական դպրոցում: 2013-14թթ դասավանդել է ձայնամարզություն Լիբանանի Համազգային Բ.Կանաչյանի երաժշտական դպրոցում: Դարձել է «Վերածննունդ» առաջին մրցույթ-փառատոնի դափնեկիր և ոսկե մեդալակիր: